নিজের কাজকে ‘মেলে ধরতে’ মেলা বসাবেন এবার বাবুল সুপ্রিয়!
আসানসোলের পোলো গ্রাউন্ড ময়দানে আগামী সেপ্টেম্বরে বসছে ‘সাংসদ মেলা’। আয়োজক স্থানীয় এই সাংসদ তথা কেন্দ্রীয় ভারী শিল্প প্রতিমন্ত্রী। আগামী ৩ থেকে ৫ সেপ্টেম্বর এই মেলা হওয়ার কথা। বাবুল জানান, প্রধানমন্ত্রী নরেন্দ্র মোদীর নেতৃত্বাধীন কেন্দ্রীয় সরকার যেসব প্রকল্প হাতে নিয়েছে, সেগুলির সুবিধা স্থানীয় মানুষ কীভাবে পেতে পারেন তা হাতেনাতে এই মেলায় দেখানো হবে। কিছু প্রকল্পের সরাসরি সুবিধা চাইলেই ওই মেলাপ্রাঙ্গণ থেকে তা পেতে পারবেন স্থানীয় মানুষ। সে-বিষয়ে তাঁদের সাহায্য করতে কেন্দ্রীয় সরকারের বেশ কয়েকজন আধিকারিকও উপস্থিত থাকবেন বলে সূত্রের খবর। রবিবার একাধিক কর্মসূচিতে যোগ দিতে কলকাতায় এসেছিলেন বাবুল। সেই কর্মসূচির মাঝেই এই ‘সাংসদ মেলা’র কথা জানান তিনি। বাবুলের দাবি, ‘‘এহেন মেলা দেশের মধ্যে প্রথম। ইউনিক আইডিয়া! দলের সভাপতি অমিত শাহের সঙ্গে কথা হয়েছে। তিনি স্বাগত জানিয়েছেন।’’ তিনি আরও জানান, মানুষের কাছে একেবারে সরাসরি সরকারি সুবিধা পাইয়ে দেওয়ার জন্যই এই উদ্যোগ।
তবে বাবুলের এই উদ্যোগ নিয়ে রাজনীতির কারবারিদের অবশ্য ভিন্ন মত রয়েছে। একাংশের মতে, জনসংযোগের জন্যই এই উদ্যোগ নিয়েছেন স্থানীয় সাংসদ। অন্য একটি অংশের মতে, সাংসদ হিসাবে আড়াই বছর পেরিয়ে গিয়েছে বাবুলের। তাই বাকি আড়াই বছরকে কাজে লাগিয়ে ভবিষ্যতের ‘জমি’ তৈরি করতে চাইছেন তিনি। এককথায়, ২০১৯ লোকসভা নির্বাচনের জমি তৈরি করতে চাইছেন। 
এদিকে, রাষ্ট্রপতি মনোনীত সাংসদ তথা বিজেপি নেতা জর্জ বেকারের অভিযোগ ছিল, রাজ্য তাঁর সাংসদ তহবিল থেকে দেওয়া অর্থ খরচ করলেও কোনও শংসাপত্র জমা পড়ছে না। এদিন ফের সেই অভিযোগের পাশাপাশি আরও একধাপ এগিয়ে তিনি জানিয়েছেন, তাঁর সাংসদ তহবিলের বরাদ্দ অর্থ আদৌ সংশ্লিষ্ট এলাকায় খরচ হয়েছে কি না, তা সরেজমিনে দেখতে এলাকায় যাবেন জর্জ। তিনি জানিয়েছেন, সেখানে গিয়ে যদি দেখা যায়, বরাদ্দ অর্থ ঠিকমতো খরচ হয়নি তবে তা ফেরত চেয়ে চিঠি লিখবেন সংশ্লিষ্ট আধিকারিকদের কাছে। —নিজস্ব চিত্র